b'\n_START_ARTICLE_\nEinar L\xc3\xb6nnberg\n_START_PARAGRAPH_\nAxel Johan Einar L\xc3\xb6nnberg (24. joulukuuta 1865 Tukholma \xe2\x80\x93 21. marraskuuta 1941 Tukholma) oli ruotsalainen el\xc3\xa4intieteilij\xc3\xa4 ja luonnonsuojelija._NEWLINE_Einar L\xc3\xb6nnbergin is\xc3\xa4 oli kasvitieteen tohtori ja valtiop\xc3\xa4iv\xc3\xa4mies. Einar L\xc3\xb6nnberg opiskeli Uppsalan yliopistossa ja v\xc3\xa4itteli tohtoriksi 1891. Vuosina 1892\xe2\x80\x931893 h\xc3\xa4n asui Floridassa ja vuonna 1899 h\xc3\xa4n teki retken Kaspianmerelle. H\xc3\xa4n ty\xc3\xb6skenteli lyhyen ajan er\xc3\xa4\xc3\xa4ss\xc3\xa4 g\xc3\xb6teborgilaisessa museossa, kunnes tuli valituksi Ruotsin luonnonhistoriallisen museon selk\xc3\xa4rankaisosaston johtajaksi Tukholmaan vuonna 1904. H\xc3\xa4n ty\xc3\xb6skenteli siell\xc3\xa4, kunnes j\xc3\xa4i el\xc3\xa4kkeelle 1932\xe2\x80\x931933._NEWLINE_L\xc3\xb6nnberg perusti biologisen aikakausijulkaisun Fauna och Flora vuonna 1904 ja toimi sen vastaavana toimittajana kuolemaansa saakka. Vuosina 1910\xe2\x80\x931911 h\xc3\xa4n matkusteli Afrikassa ja vuonna 1919 h\xc3\xa4nest\xc3\xa4 tuli Kungliga Vetenskaps- och Vitterhetssamh\xc3\xa4llet i G\xc3\xb6teborg -seuran j\xc3\xa4sen._NEWLINE_L\xc3\xb6nnberg oli vakaumuksellinen luonnonsuojelun puolestapuhuja ja h\xc3\xa4n liittyi Luonnonsuojeluyhdistyksen j\xc3\xa4seneksi. H\xc3\xa4n oli laatimassa uusia luonnonsuojelulakeja ja oli erityisesti lintujen ja porojen suojelija. H\xc3\xa4n puhui voimakkaasti uusien kansallispuistojen muodostamisen puolesta, kuten esimerkiksi Tornioj\xc3\xa4rven kansallispuiston, joka perustettiin 1914._NEWLINE_L\xc3\xb6nnberg nimesi linnuista muun muassa t\xc3\xb6rm\xc3\xa4p\xc3\xa4\xc3\xa4skyn alalajin ijimae. H\xc3\xa4nen kunniakseen Gregory Mathews nimesi etel\xc3\xa4nkihun alalajin Stercorarius antarcticus lonnbergi vuonna 1912.'